**Vážení rodičia,**

**predkladám Vám ďalšie informácie k otvoreniu Základnej školy v Rovinke**

**od 1.6. 2020.**

**Informácie sú pre rodičov žiakov, ktorí nastúpia do školy.**

**Definitívny počet žiakov k 27.5. 2020 : 231 žiakov na vyučovanie**

**110 žiakov do ŠKD**

**173 žiakov na stravovanie**

Žiaci 1. –5. ročníka, ktorí nastúpia do školy, budú začlenení do skupín s maximálnym počtom 20 žiakov.

Prevádzka školy bude v **čase od 7.30 do 16.30.**

**Žiaci budú prichádzať do školy hlavným vstupom spredu** **v nasledujúcich intervaloch** :

budova **B** /zadná/ vstup veľkou bránou 7.30 - 8.00 4. a 5. ročník

budova A /predná/ vstup malou bránou 7.30 - 8.00 1. ročníky 8.00 - 8.15 2. ročníky

8.15 - 8.30 3. ročníky

Žiak prichádza a odchádza zo školy len s osobami, ktoré so žiakom žijú v spoločnej domácnosti.

Žiak musí v prvý deň vyučovania priniesť vyplnené   [**Čestné prehlásenie**](https://www.ucimenadialku.sk/usmernenia/otvaranie-skol/Pr%C3%ADloha%202.pdf)**.**

Žiaci pred školou musia dodržiavať všeobecné podmienky ochrany zdravia (rozostupy 2m, ochranné rúška).

Iným osobám, ako žiakom a pracovníkom školy je vstup do budovy **zakázaný. V nevyhnutných prípadoch sa zdrží rodič v škole max. 10 minút.**

Sprevádzajúce osoby sa nezhromažďujú pre základnou školou.

Pri vstupe do budovy bude denne zabezpečený ranný zdravotný filter - **meranie teploty** bezkontaktným teplomerom /pri zistenej teplote vyššej ako 37,2 st. Celzia nebude žiak do školy vpustený/ - **dezinfekcia rúk** pracovníkmi školy.

Každý žiak musí mať so sebou každý deň 2 rúška, vrecko na uloženie rúška, hygienické vreckovky.

Žiak je povinný sa v šatni prezuť a odložiť vrchný odev a 1 rúško. Následne ide do kmeňovej triedy s rúškom na tvári, kde ho už čaká učiteľ.

Vyzdvihovanie žiakov zo školy : /pre tých, ktorí neostávajú v ŠKD/ od 12:20 do 13.40 z ŠKD do 16.30 priebežne. Odchod len so zákonným zástupcom, so starším súrodencom alebo samostatne na základe čestného prehlásenia /rodičovi bude odoslané mailom alebo odovzdané ráno pri príchode/, kde rodič určí spôsob a čas vyzdvihnutia. Žiak, ktorý v škole neobeduje, odchádza zo školy hneď po vyučovaní o 12.00

Vyzdvihujúce osoby nemôžu z dôvodu ochrany zdravia vstupovať do budovy školy. Vyzdvihovanie žiakov bude formou video vrátnika, zvončeka na dverách alebo prostredníctvom telefónu. Žiaci budú odprevadení personálom k vchodu alebo prídu k vstupným vchodom jednotlivých budov.

Žiaci budú 1.6.2020 oboznámení so základnými hygienickými pravidlami a s pravidlami pohybu po budove školy.

Žiaci budú nosiť rúška v spoločných priestoroch (aj toalety). V triede žiaci rúška nosiť nemusia

Žiak je povinný dodržiavať stanovené hygienické pravidlá. Ich opakované nedodržiavanie, po preukázateľnom upozornení zákonného zástupcu, je dôvodom k nevpusteniu žiaka do školy, resp. vyradeniu žiaka zo skupiny a dochádzky do školy.

Nikto s príznakmi infekcie dýchacích ciest, ktoré by mohli zodpovedať známym príznakom COVID–19 (zvýšená teplota, kašeľ, zvracanie, kožná vyrážka, hnačky, náhla strata chuti, čuchu, iný príznak akútnej infekcie dýchacích ciest),nesmie vstúpiť do priestorov základnej školy.

Ak žiak v priebehu dňa vykazuje niektorý z možných príznakov COVID-19, bude umiestnený v samostatnej miestnosti. Následne bude kontaktovaný zákonný zástupca, ktorý ho bezodkladne príde vyzdvihnúť.

**Vyučovací proces** bude trvať od **8.30 do 12.00 /4 vyučovacie bloky**/ bez veľkej prestávky.

Rozvrh hodín pre 1. – 5. ročník sa nachádza na stránke školy – v sekcii pedagogická činnosť - rozvrh hodín. Rozvrh hodín bude prispôsobovaný podmienkam a počasiu.

Do školy sa žiak oblečie pohodlne, športovo. V čo najširšej miere sa bude využívať priaznivé počasie na pobyt vonku.

Po skončení vyučovania žiaci odchádzajú v sprievode učiteľa/vychovávateľa na obed podľa rozpisu:

|  |  |
| --- | --- |
| Čas výdaja | ročník |
| 12,00-12,20 | 4. a 5. ročník |
| 12,20-12,30 | Dezinfekcia jedálne |
| 12,30-12,50 | 1. ročník |
| 12,50-13,00 | Dezinfekcia jedálne |
| 13,00-13,20 | 2. ročník |
| 13,20-13,30 | Dezinfekcia jedálne |
| 13,30 | 3.ročník |

Pri príprave jedál a pri vydávaní jedál sa budú dodržiavať bežné hygienické pravidlá v zmysle usmernení RÚVZ a MŠVVaŠ SR.

Stravu vydáva personál spolu s príborom zabaleným v papierovej servítke.

**Výchovný proces** bude trvať od **12.00 do 16.30**

Poplatok za ŠKD ostáva nezmenený 20 eur./príp. 40 eur/.

Pokiaľ rodič uhradil poplatok za mesiac marec, automaticky mu bude platba presunutá na jún.

Preplatky sa budú vracať rodičom počas mesiaca jún a júl.

Pokiaľ má rodič nedoplatok, žiadame o doplatenie.

Ranný klub v prevádzke nebude.

S úctou

Mgr. Elena Zelenská

riaditeľka školy